
LECTIONES TULLIANAE. 

SCKIPSIT 

¥. G. PLUYGERS. 
(Continuantur e Mnemosynes Vol. XI. pag, 164.) 

CAPUT XIII. 

Epistolakum Volumina. 



M. Caelii Rufi epistolae. 

Quod de Mediceo Epistolarum ad Familiares libro iudicavit 
Orellius (in praefatione ad epistolas p. XIV) eum ex optimo 
archetypo ita fideliter descriptum esse, ut scriptorum verba, 
exceptis locis aliquot inextricabilibus prorsusque desperatis, satis 
integra ab eo servata esse videantur, id in Caelianis certe epi- 
stolis , quae prorsus eadem sunt conditione quam ceterae omnes 
quae eodem volumine continentur, ita verum esse videtur, ut 
perpaucis exceptis nulla inter XVII sit, quae sine gravi of- 
fensione perlegi possit, aut certa corruptelae suspicione ca- 
reat. Quod ita persequi , ut epistolarum singularum singuli 
loci enumerentur quos corruptos esse certis argumentis confir- 
mari possit, et longum est et parum prodesset. Eos tantum 
proferre praestat, qui cum aliqua probabilitate in pristinam 
formam restitui posse videantur. Qui si ab uno homine non 
admodum pauci erunt inventi, inita ratione quam multae 
corruptelae deprehendantur quidem , sed insanatae dimittantur, 
quamque multae latitare soleant, dissentiens ab Orellio iudi- 
cium temerariae arrogantiae suspicione liberare aequum erit. 

In una epistola X, quae mediocrem chartam implebat, 
unum locum tamquam desperatum notavit ipse Orellius, de- 
cies novies a Medicei auctoritate discessit, quater de sanitate 
lectionis, allatis in margine aut suis aut aliorum coniecturis, 
dubitasse videtur; et tamen ut illum librum eximia quadam 
reverentia suspiciamus rogamur. Quae superstitio quanto- 
pere sanum iudicium corrumpat ex eadem epistola X demon- 
strari potest. Nam in nullo scriptore ex alio libro prolato 
tam certae et faciles emendationes reiectae essent, quam § 1 
(vEgo quidem praecipuum metum quod ad te attinebat ha- 
bui, qui scirem quam paratus ab exercitu esses, ne quod hic 
tumultus (Parthorum) dignitati tuae periculum afferret. Nam 
de vita, si paratior ab exercitu esses" etc.) Lambini #i»»pa- 
ratus"; et § 2. (//Consules — senatum haberi nolunt — sed 
honeste, sive negligentia, sive inertia est, sive ille quem proposui 
metus, latet sub hac temperantiae existimatione nolle provin- 
ciam") Ernestii vlatent". 

Itaque in una epistola , eaque ut dixi non admodum longa . 
quater et vicies Medicei fidcs aut relicta aut dubitata est. 
Praeterea in duobus vel tribus aliis locis levissimara aut nullam 
esse demonstrare posse mihi videor. Veluti § 2. //De Parthorum 
transitu nuntii varios sermones excitarunt. Alius enim Pom- 
peium mittendum, alius ab urbe Pompeium non removen- 
dum, alius Caesarem cum suo exercitu, alius consules, nemo 
tamen ex senatus consulto privatos, Consules autem quia 
verentur, ne illud senatus consultum fiat, ut paludati exeant, 
et contumeliose praeter eos ad alium res transferatur, omnino 
senatum haberi nolunt, usque eo, ut parum diligentes in re 
publica videantur; sed honeste, sive negligentia, sive inertia 
est, sive ille quem proposui metus, latent sub hac temperan- 
tiae existimatione, nolle provinciam". Non potuit Caelius 
magis incongrue et obscure de variis rumoribus atque de 
metu consulum narrare; imo quae narrasse dicitur adversa 
fronte inter se pugnant. //Consules verentur ne illud senatus 
consultum fiat, ut paludati exeant". Quod senatus consul- 
tum? Unum memoratur quod a nemine expeti aut probari 
dicitur, idque non ad consules sed ad privatos cum imperio 
mittendos pertinet. Quam belle porro iidem vereri dicuntur 

ne ipsi exeant et ne alius mittatur ! quam vere qui verentur ne 
mittantur //latere sub temperantiae existimatione nolle provin- 
ciam"! Praeterea si //nemo ex senatus consulto privatos" 
mittendos censebat, ita dissidebant homines, ut alii Pompe- 
ium , alii Caesarem , alii consules mittere vellent. Ergo nisi 
consules , aut Pompeium aut Caesarem. In hac autem op- 
tione consulibus non verendum erat ne contnmeliose praeteri- 
rentur. Ea enim rerum gestarum fama erat et Caesar et 
Pompeius, ut alterutri bellum opinione gravissimum sine cu- 
iusquam contumelia deferri posset. Neque hercule! si ab iis 
viris superati essent, hoc unum consules pupugisset, esse 
praeteritos. Caesarem Marcellus aperte oderat et oppugna- 
bat, Sulpicius tecte Pompeium. Num in tali causa hoc unum 
Caelius, rerum et hominum peritissimus , vereri consules po- 
terat credere, ne //ad aliutn res transferatur"? 

Haec omnia expediuntur, si datur unum versum //ut palu- 
dati exeant non" in antiquissimo libro inter //consules" et 
n nemo" omissum et in margine suppletum , postea ab librario 
recentioris libri , sive is liber Medicei archetypus fuit sive liber 
ipso archetypo antiquior, alieno loco post pauculas correctio- 
nes, quae necessariae videbantur, illatum esse verumque 
ordinem versuum ita esse restituendum : //De Parthorum 
transitu nuntii varios sermones excitarunt. Alius enim Pom- 
peium mittendum, alius ab urbe Pompeium non removen- 
dum , alius Caesarem cum suo exercitu , alius consules ut pa- 
ludati exeant, woranemo tamen ut ex senatus consulto privatws." 
Nam privatos plures ad unum bellum administrandum exire 
sine exemplo fuisset. *) Sequitur: //Consules autem quia ve- 



') Versuum ordo iam in archetypo Medicei turbatns erat. Si enim in eo 
versus omissus et in margine snppletus fuisset, et Medicei librarius ita in erro- 
rem inductus ordinem perturbasset, is sine dubio reliquisset: »nemo tamen ut 
ex senatus consulto privatus" et »ne illud senatus consultum fiat | ut paludati 
exeant non | et contumeliose". Nam homo, qui Mediceum scripsit, quae scribe- 
bat non intelligebat. Ergo nihil correxit. 

Ceterum facilior emendandi ratio haec videri possit: «alius consules, nonnemo 
tamen ex senatus consulto privatos. Consules autem quia verentur, ne illud 
senatus consultum fiat, ut privati paludati exeant, et — adalium res transferatur" 
etc. Ita » ex SCto privatos" negligenter positum esset pro » privatum quempiam", 



270 LECTIONES TULLIANAE. 

rentur, ne illud senatus consultum fiat, et contumeliose prae- 
ter eos ad alium res transferatur, omnino senatum haberi 
nolunt". etc. In quibus librarius iterum impegit. Mitto quod 
accurata latinitas praeier se requirere videatur. Sed hic usus 
praepositionis praeter certis quibusdam et angustissimis fini- 
bus continetur, extra quos praeter eos positum est. Quo perti- 
net Verr. III. § 62. // Statuitur — eqnes Komanus (Lollius) 
annos prope XC natus in Apronii convivio. — Apronius in- 
terea coenam ac pocula poscebat; servi autem eius — praeter 
oculos Lollii omnia ferebant. Ridere convivae: cachinnare 
ipse Apronius — . Ne multa, iudices! his contumeliis scitote 
Q. Lollium coactum ad Apronii leges conditionesque venire". 
Alia exempla huic affinia ex probae latinitatis scriptoribus 
Handius (Turs. IV. p. 539) duo attulit: nam videntur esse 
rariora: alterum ex Poenuli prologo v. 19. //Neu dissignator 
praeter os obambulet," alterum Stichi III. 2. v. 8. //mustella 
murem ut abstulit praeter pedes."etc. Unus de Apronii convivis, 
si Lollii contumeliam familiariter narraret, diceret: //coena 
apponebatur stante Lollio : omnia servi . praeter os ferebant". 
Atque id ipsum Caelius scripsisse videtur : // ne — contume- 
liose praeter os ad alium res transferatur". Nos, et gentes 
qui affini sermone utuntur: praeter nasum. 

Ceterum non sine causa qui privatum mittendum cen- 
sebant, eum // ex senatus consulto" exire volebant; quae 
verba Orellium offendisse videntur ; nam coniecit : // ex senatu 
privatos". Verum privatum cum fascibus populus etiam 
mittere poterat. Sed si omne extraordinarium imperium po- 
pulare et ventosum erat, ut loquitur Cicero Phil. XI. § 17, 
et optimatibus minime acceptum, certe a senatu datum mi- 
nus displicebat, quam per tribunum turbulentum perlatum. 
Privatum autem ex senatus consulto bellum administrare non 



quod fortasse fei-ri posset, Sed post «privati paludati" sine dubio requiritur »ad 
alios res transferatur". Atque aliis seopulis adhaerebimus , si sie corrigamus : 
«nonnemo — privatos. Consules autem quia verentur, ne aut senatus consul- 
tum fiat, ut paludati exeant, aut — res ad alium transferatur". Kam qui 
verentur ne mittantur, ii non simulant se nolle provinciam (« latent sub hac tem- 
perantiae existimatione nolle provinciam"), sed simpliciter nolunt. 

erat sine exemplo. Bellum Sertorianum senatus Pompeio 
privato dedit; postea eodem exemplo privato Octaviano le- 
giones et imperium cum praetoria dignitate attribuit. 

Sed ad alium locum eiusdem epistolae pergendum est. 
§ 5. //Quod ad tuum decessum attinet, illud nou tibi pos- 
sum polliceri me curaturum, ut tibi succedatur; illud certe 
praestabo, ne amplius prorogetur. Tui consilii est, velisne 
perseverare; mei officii est meminisse, qua obtestatione de- 
cedens mihi, ne paterer fieri, mandaris". Inepta tautologia 
inest in //prorogare amplius", nisi id significandum erat, 
imperium, iam ante prorogatum, novo SCto iterum prorogarh 
Legendum est // ne tempus prorogetur ". Cf. ad Pam. XV. 
13. § 3. //In primis tibi curae sit ne mihi tempus prorogetur." 

Tum Cicero mandata sua Caelio non //deeedens" dederat> 
sed // discedeas", i. e. cum novissime una fuerant. Ep. 6. 
§ 2. //Quid mihi discedens mandaris memini''. Ep. 3. § 1. 
//Estne? vici? et tibi saepe, quod negaras discedens curatu- 
rum tibi, litteras mitto". Ep. 1. § 1. // Quod tibi decedens 
pollicitus sum me omne,s res urbanas diligentissime tibi per- 
scripturum etc", Ernestius : // decedenti " ; perperam, I. Fr. 
Gronovius: //discedens", recte. Quamquam parum refert dis- 
cedensne scribatur an discedenti, modo ne in praepositione tur- 
betur. 

Ad § 2. redeo : // A te litterae non venerunt , et nisi Deio- 
tari subsecutae essent, in eam opinionem Cassius veniebat, 
quae diripuisset ipse ut viderentur ab hoste vastata, finxisse 
bellum et Arabas in provinciam immisisse eosque Parthos 
esse senatui renuntiasse. Quare tibi suadeo, quicunque est istic 
status rerum , diligenter et caute perscribas , ne aut velificatus 
alicui dicaris, aut aliquid, quod referret scire, reticuisse". 
Si Caelius Ciceronem admonet ut iniquos sermones homi- 
num evitet, //ne — dicaris" bene se habet; sin vero ut con- 
sulat existimatioui suae caveatque senatus alienura iudicium 
suadet, praestat //ne aut velificatus alicui videaris". Du- 
bitari autem non potest, quin literas publicas ad senatum 
mittendas Caelius cogitaverit; nam senatus solus queri pos- 
set non esse nuntiatum quod scire referret. Sed haec fortasse 
subtiliora sunt, quam ut propterea Medicei // dicaris" vetere pos- 

sessionis iure moveatur. Quamquam hoc loco propter litteras 
proximas ui dicaris et videaris pari fere auctoritate sunt. Nam 
nullum genus vitiorum in Mediceo frequentius est, quam omissae 
propter similitudinem proximarum litterarum syllabae. Ep. 9. 
§ 2. //In Kal. reiecta est"; Orellius: »res reiecta est'\ 
Ep. 6. § 1. //simultas"; idem //« simultas"; ibidem § 2: sigui- 
ficatio; idem »si significatio". In eiusdem epistolae § 1 eadem 
ratione iterum utendum erat: //quam velis eum (Appium) 
obligare in tua manu est; cum quo si simultas tibi non 
fuisset, liberius tibi de tota re esset. Nunc si ad illam 
summam veritatem legitimum ius exegeris , cavendum tibi erit , 
ne parum simpliciter et candide cfeposuisse inimicitias videa- 
ris." Mediceus: //candide posuisse". Porro videndum erit 
quid sit: liberum, aut libere, mihi est de aliqua re. For- 
tasse legendum est: //liberius tibi de tota re esset iudiciutn. 
Nunc" etc. 

Ceteras Caelianas epistolas ordine percurrere iuvat quaeque 
ad eas emendandas conducere videantur proferre. 

Ep. 1. § 2. Paraverat Caelius qui res urbauas Ciceroni pre- 
tio perscriberet. Quod cum pigritiae culpam habere videri possit, 
fortasse etiam arrogantiae, haec addit: //Si quid in republica 
maius actum erit, quod isti operarii minus commode persequi 
possunt, et quemadmodum actum sit, et quae existimatio 
secuta quaeque de eo spes sit, diligenter tibi perscribemus." 
In hac oppositione operariorum et ipsius, pronomem abesse 
non potest. Legendum est : // diligenter tibi ipsi perscribemus." 

Sequitur: //Marcellus — adhuc nihil rettulit de successione 
provinciarura Galliarum et in Kalendas Iunias — eam distu- 
lit relationem". Vidit Ernestius in // provinciarum Galliarum" 
alterum superesse, seclusitque » provinciarum". Veri simi- 
lius est aliquem recentem a ceterarum epistolarum lectione 
specialem indicationem //Galliarum" addidisse, quam genera- 
lem //provinciarum". Et quamquam haec relatio in primis 
adversus Caesarem comparata erat Galliarumque petebat suc- 
cessionem, vero nomine erat relatio de successione provincia- 
rum , sive de provinciis consularibus. Equidem // Galliarum" 
circumscripserim. 

Ep. 3. § 1. //Maxime — ut te dies noctesque quaeram 
competitor Hirrus curat. Quomodo illum putas auguratus 
tuum competitorem dolere et dissimulare, me certiorem quam 
se candidatum? De quo, ut quem optas quam primum nun- 
tium accipias, tua mediusfidius magis, quam mea causa 
cupio. Nam mea, si fio, forsitan cum locupletiore referam". 
Pamiliares blanditiae suaviter propositae in hanc sententiam : 
qui tecum viro magno atque illustri petere ausus est, quo- 
modo dolere eum putas a me pusillo homine vinci. Eadem 
amica adulatio recurrit Ep. 9, post repulsam Hirri scripta, 
§ 1. //sic tu, inquis, Hirrum tractasti? Tmmo, si scias, 
quam facile, quam ne contentionis quidem minimae fuerit, 
pudeat te ausum illum unquam esse incedere tamquam tuum 
competitorem". Hanc autem sententiam, quae tota vertitur circa 
// tuum competitorem ", auguratus mentio onerat et deprimit. 
Quidquid petivit, Hirrum cum Cicerone petentem sibi ridicu- 
lum videri, Caelius amico significare voluit. Neque certe 
ad Ciceronem eum scribere attinebat, quid ille et Hirrus 
una petiissent. //Auguratus" delendum est. 

Tn fine huius loci Ernestius //feram" pro /referam"; sed 
quamquam de candidatis //ferre repulsam", et //ferre plurimas 
tribus, centurias" notissimum est, ferre per se positum ra- 
tione carere videtur. Legerim //si fio, forsitan cum locu- 
pletiore fiam". Re ante fiam bis scriptum facili errore libra- 
rium ad referam ducebat. 

Ep. 4. § 2. //Illud te non arbitror miratum, Servium, 
designatum tribunum plebi, condemnatum, cuius locum C. Cu- 
rio petiit". Orellius //in cuius locum". Vulnus non eo loco 
sed in verbo petiit insidere videtur. Haec enim iam facto in 
Servii locum Curione scripta esse ut credamus, reliqua epis- 
tola iubet. Quis vero de designato dicat: Curio petiit? quasi 
non petisse potuerit et non designari. Verum non habeo 
quod probabiliter reponi possit. 

Ep. 5. § T. //Qua tu cura sis, quod ad pacem provinciae 
tuae finitimarumque regionum attinet, nescio; ego quidem 

18 

vehementer animi pendeo. Nam si hoc more moderari pos- 
semus, ut pro viribus copiarum tuarum helli quoque exsis- 
teret magnitudo et quantum gloriae triumphoque opus esset 
assequeremur, periculosam et gravem illam dimicationem evi- 
taremus, nihil tam esset optandum. Nunc si Parthus movet 
aliquid, scio non mediocrem fore contentionem ". Praeclare 
Bengelius //si hoc modo rem moderari possemus". Sed alia 
corrigenda reliquit. Nam in '/ quantum gloriae triumphoque 
opus esset assequeremur" quantitatem rei quam Caelius Ci- 
ceronem assequi volebat videmus, rem ipsam non videmus. 
Scribendum est: //quantum gloriae ad triumphwro opus esset 
assequeremur ". 

Ep. 6. § 4. // Dici non potest, quomodo hic omnia iaceant. 
Nisi ego cum tabernariis et aquariis pugnarem, veternus civi- 
tatem occupasset. Si Parthi vos nihil calfaciunt nos hic 
frigore frigescimus. Tamen quoquo modo hic omnia iaceant, 
potuit sine Parthis". Gulielmus : // frigore rigescimus " ; Co- 
betus: //frigore obrigescimus ," quod praestat. Sed mirum 
accidit Caelium abiecta hac caloris et frigoris similitudine 
in sequentibus ad iacendi imaginem redire. Exspectaveris : 
//Tamen quoquo modo hic frigemus, potuit sine Parthis". Hoc 
sensu sed sine verbo scripsisse eum suspicor: //Tamen quo- 
quo modo, potuit sine Parthis", i. e. Parthis carere potera- 
mus. >/Hic omnia iaceant" ex superioribus repetita sunt; 
parum latine: nam requiritur indicativus. 

Ep. 7. § 1. //Quam cito tu istinc decedere cupias, nescio; 
ego quidem eo magis, quo adhuc felicius res gessisti." //Quam 
cito" in protasi requirit in apodosi //eo citius"; //eo magis" 
in apodosi poscit in protasi // quam", i. e. quantopere. Ita- 
que eo hoc loco decurrendum est, nt //quam" cum verbo 
//cupias", //cito" cum verbo //decedere" iungamns. Sed ita 
scribendum fuit // quam tu cito istinc decedere cupias". Cito 
delendum videtur. 

Ep. 8. § 4. //Quod ad rem publicam pertinet, omnino 
multis diebus exspectatione Galliarum actum nihil est. Ali- 

quando tamen, saepe re dilata et graviter acta et plane per- 
specta Cn. Pompeii voluntate in eam partem, ut eum dece- 
dere post Kalendas Martias placeret, senatus consultum, quod 
tibi misi, factum est auctoritatesque perscriptae". Locus la- 
cunosus, ut videtur. Nam quae esset ea Pompeii voluntas, 
quae perspecta fuisse dicitur, non satis intelligitur. Ete- 
nim ne sequentia //in eam partem , ut eum decedere post 
Kalendas Martias placeret" ad voluntatem Pompeii trahan- 
tur, vetat quae leguntur § 9. //IUa praeterea Cn. Pom- 
peii sunt animadversa, quae maxime confidentiam attule- 
runt hominibus, ut diceret se ante Kal. Mart. non posse 
sine iniuria de provinciis Caesaris statuere post Kal. Mart. 
se non dubitaturum". Hic igitur Pompeii de decessione 
post Kal. Mart. sententia ita proponitur, ut eam in supe- 
rioribus Caelium non attigisse statuere liceat. Etiam pro- 
nomen in rreum decedere" satis certo demonstrat Caesaris 
mentionem in superioribus interiectam fuisse, quae tamen 
nusquam apparet. Praeterea in singulis quibusdam a libra- 
rio erratum esse manifestum est. Gtuid enim minus con- 
gruit quam eandem rem et saepe dilatam esse et gravi- 
ter actam. Scribendum videtur: //Aliquando tamen saepe re 
dilata et ignaviter acta, plane perspecta Cn. Pompeii volun- 

tate , in eam partem — senatus consultum — factum 

est". etc. Quam ignaviter consules et senatum in hac re 
agere iudicaret Caelius, videri potest Ep. 5. § 3. //Marcellus 
idem illud de provinciis urget neque adhuc frequentem sena- 
tum efficere potuit". (Orellius, quia Mediceus //senatis effi- 
cere" praebet, nimis religiose //senatum is efficere"). Ep. 9. 
§ 2. //De provinciis — tibi scripseram Idibus Sextil. actum 
iri — ; In Kalendas res reiecta est; ne frequentiam quidem 
efficere potuerant; has literas a. d. IV Non. Septembr. dedi, 
cum ad eam diem ne profligatum quidem quidquam erat". 
Orellium res restituisse supra dictum est; fortasse etiam no- 
men mensis Septembris excidit; tum Ernestius recte //potue- 
rwnt". Itaque res saepe dilata, Kalendis Septembribus agi 
proposita sed infrequentia senatus iterum interpellata , per 
totum mensem tracta est. Nam senatus consultum de pro- 
vinciis pridie Kalendas Octobres factum est. Hanc ignaviam 

18* 

Caelius reprehendit. Idem de torpore consulum Ep. 10. 3. 
//Nosti Marcellum quam tardus et parum efficax sit, item- 
que Servius quam cunctator." 

§ 10. //Me tractat liberaliter Curio (qui viginti pantheras 
dederat) et mihi suo munere negotium imposuit. Nam si 
mihi non dedisset eas quae ad ludos ei advectae erant Afri- 
canae, potuit supersedere. Nunc quoniam dare necesse est" 
etc. Lege: //sed mihi suo munere" et npotui supersedere". 

Ep. 9. § 1. Hirrus //hac repulsa se mutavit. — Qui num- 
quam in foro apparuerit, non multum in iudiciis versatus 
sit, agit causas liberales, sed raro post meridiem." Si in 
iure libertas alicuius oppugnatur agitur causa liberalis; quae 
causae neque tam frequentes fuisse videntur, ut eas solas quis 
quotidie agere posset, neque peculiarem quamdam difficulta- 
tem habuisse, ut ad eas hominem non multum in iudiciis 
versatum accedere magis ridiculum esset, quam ad alias quas- 
cunque causas. Sententia requirit genus iudiciorum certum 
ac definitum, in quibus eae res agerentur, quas nemo susci- 
pere debebat, nisi qui diu multumque in causis versatus ma- 
gnum sibi comparasset usum fori iurisque peritiam. Cuius 
generis sunt causae centumvirales, quae earum rerum con- 
troversias comprehendebant, quas agere nemo sine subtili 
iuris scientia poterat >). Cum nostro loco notissima verha 



') Tacitus, vel quisquis Dialogum de oratoribus scripsit, cap. 38. demonstrans 
formam et consuctudinem veterum iudiciorum aptiorem fuissc ad eloquentiam 
cxercendam, quia omnia in foro agerentur et apud praetores «apud quos 
quanto maiora negotia olim exerceri solita sint quod maius argumentum est, 
quam quod causae centumvirales , quae nunc primum optinent locum, adeo 
splendore aliorum iudiciorum obruebantur, nt neque Ciceronis neque Caesaris 
neque Bruti neque Calvi, non deniquo ullius magni oratoris liber apud centum- 
viros dictus legatur", is igitur si hoc voluit, causas centumvirales maiorem iuris 
prudentiam quam dicendi facultatem requisivisse ideoque libera republica in iis 
mediocrem operam posuisse, aut certe orationes apud centumviros fcabitas non 
edidisse, qui ambitionis causa eloquentiae laudcm sibi comparare studerent, for- 
tasse recte iudicavit; sin vero in ea opinione versabatur minora fuisse negotia 
et humiliores causas quae ad centumviros pertinebant, quam nt eas viri in ci- 
vitate principes suscipere vellent, egregie fallitur. Vide Cic pro A. Caecina 
§ 53. 'Ornate et copiose L. Crassus, homo longe eloquentissimus, paulo ante 

Ciceronis in libro I de Oratore conferre operae pretium est: 
§ 173. //nam volitare in foro, haerere in iure ac praetorum 
tribunalibus , iudicia privata magnarum rerum obire, in qui- 
bus saepe non de facto sed de aequitate ac iure certetur, 
iactare se in causis centumviralibus, in quibus usucapionum, 
tutelarum, gentilitatum, agnationum, alluvionum, circumlu- 
vionum, nexorum, mancipiorum, parietum, luminum, stilli- 
cidiorum, testamentorum — ceterarumque rerum innumerabi- 
lium iura versentur, cum omnino quid suum quid alienum, 
quare demum civis aut peregrinus servus aut liber quispiam 
sit, ignoret, insignis est impudentiae". etc. Equidem apud 
Caelium legerim //qui numquam in foro apparuerit, non mul- 
tum in iudiciis versatus sit, agit causas Cvirales". Lectio 
vulgaris ex male intellecto signo numerali C et confusis 
litteris b et v orta est. 

§ 2. />De provinciis — in Kalendas res reiecta est — . 
Ut video , causa haec integra in proximum annum transferetur, 
et quantum divino, relinquendum tibi erit qui provinciam 
obtineat. Nam non expeditur successio, quoniam Galliae, 
quae habent intercessorem , in eandem condicionem quam ce- 
terae provinciae vocantur." Ergo in Galliis non succedetur, 
quia in ceteris provinciis non succedetur. Cum his eiusdem 
Caelii componenda epistola est numero quinta § 2: //Suc- 
cessionem futuram propter Galliarum controversiam non vi- 
deo. — Nosti enim haec tralaticia: de Galliis constituetur ; 
erit qui intercedat; deinde alius exsistet, qui, nisi libere 
liceat de omnibus provinciis decernere senatui, reliquas impe- 
diat." Ergo in ceteris provinciis non succedetur, quia in 
Galliis non succedetur. XTtrum verum est hoc an illud? 
Dubitari non potest quin Galliarum controversia ceteras pro- 
vincias impediverit. Itaque Caelius in quinta epistola totam 
causam recte exposuit, in nonaque in eandem eum senten- 
tiam scripsisse pro certo habendum est. Atque ita scripsisse 



qimra nos in foruiu venimus, indicio centumviiali hanc sententiam dcfendit et 
facile, cum contra eum prudentissimus homo Q. Mucius diceret, probavit om- 
nibus" etc. Ex quo loco efficere licet oratoriae quoque laudi in illis causis lo- 
cum fuisse. Cf. Cic. de Oratore I. § 180. 

restituto versuum ordine apparebit: *Nam non expedietur suc- 
cessio, quoniam Galliae, quae babent intercessorem , | et cete- 
rae provinciae | in eandem condicionem | vocantur." Scripsi 
#expedietur " nam de successione nondum acta erat neque boc 
tempore agebatur. In versibus quorum ordinem permutavi 
quam omisi, et interposui. Scilicet vera lectio sed ordine 
turbato haec erat: // quoniam Galliae, quae habent intercesso- 
rem, | in eandem condicionem | et ceterae provinciae | vocan- 
tur." Non potuerunt ista correctorem non advertere, qui et 
in quatn mutavit, aut si latini sermonis peritiam habebat, in 
in quam. 

§ 3 in fine legitur uisto missurum", post duos versus 
tristuc venit." Alio loco Caelianarum epistolarum (ep. 15 § 2) 
iterum isto, ceteris uistuc". Non solent homines in tam 
minutis voculis variare. Mediceus Ep. 4. § 1 , Ep. 8 § 10, 
Ep. 9. § 4. istoc, quae archetypi constans scriptura esse vi- 
detur. Hinc in Mediceum isto et istuc defluxerunt. 

Ep. 11. § 3. //Ciuod ad rem publicam attinet, in unam 
causam omnis contentio coniecta est, de provinciis; in quam 
adhuc incubuisse cum senatu Pompeius videtur, ut Caesar 
Id. Novembr. decedat. Curio omnia potius subire constituit, 
quam id pati. — Nostri porro — ad extremum certamen rem 
deducere non audent. — Hoc tibi dico: si omnibus rebus 
prement Curionem, Caesar defendetur; intercessorem si, quod 
videntur, reformidabunt, Caesar quoad volet manebit". Id 
est: si Curionem Caesarem defendentem omni contentione ag- 
gredientur, (//si omnibus rebus prement Curionem") Caesar 
defendetur; quod quorsum spectet nemo facile dicat. //Cae- 
sar defendetur" vitiosum est. Ex altera hypothesi: si Curio- 
nem non prement, sive ut in epistola est: // intercessorem si 
reformidabunt ," efficitur, Caesarem mansurum esse; itaque 
ex contraria hypothesi : // si prement Curionem ", contrarium 
efficiatur necesse est, Caesarem non mansurum. Fortasse 
legendum est: Caesar decedet. Quod quam vere Caelius 
ita Caesarem facturum esse provideret non constat; hanc 
certe opinionem eum habuisse demonstrat Ep. 8. § 9: //ita- 
que iam ut video, alteram utram ad condicionem descendere 

vult Caesar, ut aut maneat neque hoc anno aui ratio habea- 
tur, aut, si designari poterit decedat. Mediceus vitiose: 
//sua ratio". 

Ep. 12. § 3. Gravissimae simultates inter Appium Clau- 
dium et Caelium intercesserant. Appius //non destitit arces- 
sere Folam Servium accusatorem, inire cum Domitio consilia. 
Quibus cum parum procederet, ut ulla lege mibi ponerent 
accusatorem, compellari ea lege me voluerunt, qua dicere 
non poterant: insolentissimi homines summis Circensibus lu- 
dis meis postulandum me lege Scantinia curant". Si parum 
procederet ulla lege Caelium aggredi, Scantiniam legem ad- 
movere aeque inutile erat. Legendum est //ut alia lege." 
Tum inimicitiarum causa malitiose parare accusatorem latine 
dicitur apponere accusatorem j quod hic reponendum est: wut 
alia lege mihi apponerent accusatorem". Vide Verr. I. § 74. 
de iudicio proconsulari contra Philodamum exercito: //Accu- 
sator apponitur civis Romanus , de creditoribus Lampsaceno- 
rum, qui si dixisset quod iste iussisset, per eiusdem istius 
lictores a populo pecuniam posset exigere." 

Ep. 13. § 1. //Gratulor tibi affinitate viri mediusfidius op- 
timi, nam hoc ego de illo existimo. Cetera porro, quibus 
adhuc ille sibi parum utilis fuit, et aetate iam sunt decussa, 
et consuetudine atque auctoritate tua, pudore Tulliae, si qua 
restabunt, confido celeriter sublatum iri. Non est enim pug- 
nax in vitiis neque hebes ad id quod melius sit intelligen- 
dum". Iterum ad Att. V. Ep. 20 § 1 , in Mediceo // gratu- 
latus — illius diei celebritate" quod ex aliis libris correxit 
Orellius: // celebritatm". Alia exempla exstare non videntur. 
Quare igitur hic ablativus relictus est? praesertim cum tam 
frequenter m finalis in Mediceo omissa sit. Legendum //Gra- 
tulor tibi affinitatem". Praeterea pugnacem in vitiis hominem 
non intelligo. Pugnax est qui studio pugnandi abripitur, sive 
se ipse defendit sive alterum petit. Itaque recte dicitur pugna- 
citer defendere aliquid i. e. nimis acriter et cupide , ut potius 
nolle vinci videare, quam controversiam disputando ad exitum 
perducere. Sed quid haec ad vitia, quibus quis implicatus 

teneatur, quaeque propter animi perversitatem deponere nolit. 
Vera lectio videtur: //Non est enim ptinax in vitiis" i. e. 
pertinax. 

§ 2. Frequens senatus illuc transierat ut ratio esset Cae- 
saris habenda etiam si exercitum et provincias non traderet. 
// Quemadmodum hoc Pompeius laturus sit cum cognoscat, 

quidnam rei publicae futurum sit , si aut non curet , vos 

senes divites videritis". Lacuna ita*probabiliter expleri posse 
videtur: //si aut non/erat, aut non curet". 

Ep. 14. § 2. //De summa re publica saepe tibi scripsi me 
annum pacem non videre , et quo propius ea contentio , quam 
fieri necesse est , accedit , eo clarius id periculum apparet. 
Propositum hoc est, de quo, qui rerum potiuntur, sunt di- 
micaturi, quod Cn. Pompeius constituit non pati C. Caesarem 
consulem aliter fieri, nisi exercitum et provincias tradiderit; 
Caesari autem persuasum est se salvum esse non posse si 
ab exercitu recesserit. Fert illam tamen condicionem, ut 
ambo exercitus tradant. Sic illi amores et invidiosa coniunc- 
tio non ad occultam recidit obtrectationem , sed ad bellum 
se erupit. Neque mearum rerum quid consilii capiam, repe- 
rio: quod non dubito quin te quoque haec deliberatio sit 
perturbatura. Nam mihi cum hominibus his et gratia et ne- 
cessitudo estj cum causam illam, non homines odi". Recte 
Ernestius: //erumpit"; tum videndum erit annon sine prono- 
mine dicendum sit //ad bellum erumpit". Sed ultima verba 
longioris loci quem adscripsi accuratius introspicienda sunt. 

Caelium hoc tempore in republica cum optimatibus sensisse 
constat. Quam fortiter et constanter lepidum est videre in 
$ 3 huius epistolae: //Illud te non arbitror fugere, quin ho- 
mines in dissensione domestica debeant, quamdiu civiliter 
sine armis certetur, honestiorem sequi partem; ubi ab bellura 
et castra ventum sit, firmiorem, et id melius statuere quod 
tutius sit". Sed tamen, cura hanc epistolam scribebat, stabat 
cum senatu et optimatibus. Eos //nostros" appellat (Ep. 11. 
§ 3) ; qui ab iis discedat , // transfugere ad populum " dicit 
(Ep. 6. § 5). Ergo //causam illam" quam se odisse scribit, 
popularem esse et Caesaris non statuere non possumus. Quam- 

quam grammatica ratio eo ducere videtur, ut n illam causam" 
ad Pompeium referamus, qui supra priore loco positus est, 
//cum hominibus his" ad Caesarem et qui eius consiliis fave- 
bant. Sed ut vidimus Caelius hoc tempore Pompeianus est; 
causa honestior Pompeii est, causa quam odit Caesaris. Va- 
leant igitur grammatica et verborum minutiae, rem factam 
firmiter teneamus. 

Iam de hominibus videamus. //Causam illam, non homines 
odi", i. e. Caesarianos non odi; #mihi cum hominibus his 
et gratia et necessitudo est", i. e. Pompeianis gratiosus sum 
mutuisque omciis cum iis coniunctus. Quid? cum Pompeia- 
nis Caelio gratia et necessitudo est? Qui ipsum Pompeium 
neque fidem neque ingenium habere videbat (Ep. 1. 3): at 
potuit iudicium dissimulare et ita in gratiam obrepsisse: ve- 
rum qui eiectionem e senatu, quam sibi parabat censor Ap- 
pius, //munusculum Cn. Pompeio delatum" (Ep. 12. 1) iudi- 
cabatj qui viris cum Pompeio in factione primariis acerri- 
misque optimatium propugnatoribus Appio Claudio Lucioque 
Domitio maximo se odio esse sciebat, quorum illum hoc 
ipso tempore reum fecerat lege Scantinia eadem accusatione 
ab ipso lacessitus ' ) , hunc in auguratus petitione deiece- 



*) Tota epistola I2 a de Appii inimicitiis scripta est. «Pudet me tibi confiteri 
et queri de Appii, hominis ingratissimi , iniuriis, qui me odisse, quia magna 
mihi debebat beneficia coepit, et cum homo avarus, ut ea solveret sibi impe- 
rare non posset, occultum bellnm mihi iodixit, ita occultum tamen, ut multi 
mihi renuntiarent et ipse facile animadrerterem male eum de me cogitare. Post- 
eaquam vero comperi eum collegium tentasse, deinde cum quibusdam locu- 
tum; cum L. Domitio, nt nnnc est mihi inimicissimo homine deliberare; velle 
hoc munusculum deferre Cn. Fompeio: ipsum ut prenderem et ab eo deprecarer 
iniuriam, quem vitam mihi debere putarem, impetrare a me non potui. Quid 
ergo est? f tamen quasi aliquod amicis, qui testes erant meorum in illum mcrito- 
rum locutus sum; posteaquam illum ne cui satisfaceret quidem me dignum 
habere sensi , malui collegae eius(Pisoni socero Caesaris) homini alienissimo mihi 
et propter amicitiam tuam non aequissimo, me obligare, quam illius simiae 
vultnm videre. Id postquam resciit, excanduit — . Postea non destitit arcessere 
Polam Servium accusatorem, inire cum Domitio consilia. Quibus cum parum 
procederet ut alia lege mihi apponerent accusatorem — summis Circensibus 
ludis meis postnlandum me lege Scantinia curant Vix hoc erat Pola elocutus, 
cum ego Appium censorem eadem lege postulavi" etc Atque cum hoc eodem 
Appio gratiara sibi esse et necessitudinem Caelius scribit. 

rat ') (Ep. 14. 1.) : is in eadem epistola in qua scribit //mihi est 
Domitius inimicissimus, ut ne familiarem quidem suum quem- 
quam tam oderit quam me" (§ 1) et in qua mentionem facit 
iudicii quod in Appium constituisset (§ 4), is igitur in ea 
epistola sibi cum his hominibus gratiam et amicitiam esse con- 
firmet! At quam lente contra et remisse de Caesarianis idem: 
//homines se non odisse"; inter quos carissimos amicos ha- 
bebat et quibuscum hoc ipso tempore necessitudo maxima et 
gratia erat. Nam Antonius modo eius operam in petitione 
contra Domitium expertus erat; Piso alter censor, quam- 
quam alienissimus et propter amicitiam Ciceronis iniquissimus, 
eum paullo ante contra collegam defenderat (Ep. 12.2); Messala 
amicus (Ep. 2. 1), Curio coniunctissimus, amori Dolabella 
(Ep. 13. 1). Et tamen nihil invenit quod de tanta gratia 
et necessitudine diceret, praeter: //non odi homines"! 

Sed his ne diutius immoremur. Caelium anno post ad Cae- 
sarem transisse constat. Causam de qua optimates deseruerit 
ex ipso audiamus in Ep. 17. § 1. //Ergo me potius in Hispa- 
nia fuisse tum quam Formiis, cum tu profectus es ad Pom- 
peium! Quod utinam aut non Appius Claudius in ista parte 
aut non in hac C. Curio, cuius amicitia me paulatim in hanc 
perditam causam imposuit; nam mihi sentio bonam mentem 
iracundia et amore ablatam". 2 ) Ecquid potuit planius loqui? 
causam deteriorem, causam quam improbaret, amore, i. e. quia 
//ei cum hominibus gratia et necessitudo erat", secutum esse 
queritur, honestiorem causam, causam quam probaret, ira- 
cundia, i. e. quia //homines oderat", deseruisse. 

Ecce grammatica in gratiam reducitur egregieque cum rebus 
conspirare apparet! Iam nihil potest esse certius quam hoc: 



1) De repulsa Domitii vide Ep. 14 init. «Tanti non fuit Arsacen capere, 
Seleuciam cxpugnare, ut earum rerum, quae bic gesta sunt, spectaculo cRreres. 
Numquani tibi oculi doluissent, si in repulsa Domitii vultum vidisses. — Itaque 
mihi estDomitius inimicissimus, ut ne familiarem quidem suum quemquam tam 
oderit quam me, atque eo magis, qnod per ininriam sibi putat eroptum, cuius 
cgo auctor fiierim" etc. 

2) Locum scripsi ut est in Victoriana posteriori. Lectionem non praesto, sed 
dubitari non potcst, quin sententiam scriptoris exprimat. Non et cmt non in hac 
in Mediceo non leguntur. 

verba o-mihi cum hominibus his gratia et necessitudo est" ad 
Caesarianos pertinere, //causam illam" senatus et Pompeii 
causam esse. Simul de corrupta lectione constat, nam quos 
homines Caelius non odisse dicere videtur, eos contra poa- 
sime oderat. Scripsit //cum causam ILLAMAMO, homines 
odi." Prima corruptio fuit, ut omissis paribus litteris IL- 
LAMO scriberetur. Haec ita in aliam scripturam translata 
sunt: illatn 6 i. e. illam non. Yera igitur lectio est: //neque 
mearum rerum quid consilii capiam reperio. — Nam mihi 
cum hominibus his et gratia et necessitudo est; cum causam 
illam amo, homines odi." 

Non praetermittendum videtur Mediceum habere //illam 
unde homines". Quod restituendum esse suspicor, amo, o et 
d confusis, in und abire potuit, indeque factum esse unde. 
Sed de hac re videant alii. Lectionem vero quam Orellius 
edendam curavit (//illam non homines"), unde protulerit nes- 
cio. Quae lectio si ingenio hominis debetur, Mediceo libro 
recentioris, casu factum esse possit videri, ut coniectura 
quamquam falsa tamen propius a vera lectione absit, quam 
Medicei lectionem abesse videmus. Sed si plura eiusdemmodi 
in veteribus Epistolarum ad Fam. libris reperiuntur, sive 
scriptis sive typis impressis, et aliae ex uno eodemque libro 
proferentur lectiones falsae quidem, sed bonae lectionis certiora 
indicia habentes, quam Medicei scriptura offert, ab ea sen- 
tentia discedendum erit, quae adhuc maximam habet pro- 
babilitatem, ex uno Mediceo derivatos esse quotquot harum 
epistolarum libri supersunt. 

§ 4. //Curio noster sapienter id, quod remisit de sti- 
pendio Pompeii, fecisse existimatur". In his id stare non 
potest. 

Ep. 15. § 1. // Si scias quam sollicitus sim , tum banc 
raeam gloriam, quae ad me nihil pertinet, derideas. Quae 
tibi exponere nisi coram non possum, idque celeriter fore 
spero. Nam me, cum expulisset ex Italia Pompeium, con- 
stituit ad urbem vocare: id quod iam existimo confectum, 
nisi si maluit Pompeius Brundisii circumsederi ". # Mediceus 
sum, Ernesti sim. Sed constituendi verbum de iis rebus 

ponitur quae post deliberationem decernuntur. Itaque ferendum 
esset: constituit Caesar ut eius adventum ad urbem praesto- 
larer. Nam baec certa res est, potuitque Caesari in delibe- 
rationem venire ubi Caelio quibusque in rebus usurus esset. 
Sed //vocare constituit" nihil est. Significat euim Caesarem 
deliberato constituisse , non ut Caelius aliquo loco futurus 
esset, sed ut ipse nuntium esset missurus. Legendum suspi- 
cor: //Nam mecum Caesar, cutn expulisset ex Italia Pompe- 
ium, constituit ad urbem: id quod iam existimo confectum". 
Constituere cum aliquo est certum locum et tempus dare ad 
conveniendum , et constitutum locus et tempus ad conventum 
datum. Exempla lexica suppeditabunt. Caesaris autem no- 
men vix abesse posse inspecta epistola demonstrabit. 

Ep. 16. Hanc epistolam Cicero describendam curavit, et 
ad Atticum mittendam. Itaque iterum legitur inter epistolas 
ad Att. X. ep. 9. In § 2 haec sunt: »Si tibi tu, si filius 
unicus, si domus, si spes tuae reliquae tibi carae sunt; si 
aliquid apud te nos, si vir optimus gener tuus valet: quo- 
rum fortunam non debes velle conturbare , ut eam causam in 
cuius victoria salus nostra est odisse aut relinquere coga- 
mur, aut impiam cupiditatem contra salutem tuam habea- 
mus". Alterum exemplum //si nos, si — gener tuus vale- 
mus". Sine dubio recte. Nam quae sequuntur ad utrumque 
et Caelium et Dolabellam pertinent. Ceterum valet antiquis- 
simorum librorum vitium est; nam qui pronomen quorum ad 
praecedens verbum accommodavit antiqua forma quoius usus 
est, quae hodie in Mediceo superest. 

Ep. 17. Missa ad Ciceronem in castra Pompeii. » Hic 
nunc praeter feneratores paucos nec homo nec ordo quisquam 
est nisi Pompeianus. Equidem iam effeci ut maxime plebs 
et, qui antea noster fuit, populus vester esset. Cur hoc 
inquis? Immo reliqua exspectate! vos invitos vincere coe- 
gero. Geram alterum me Catonem. Vos dormitis, nec ad- 
huc mihi videmini intelligere, qua nos pateamus et qua simus 
imbecilli. Atque hoc nullius praemii spe faciam sed quod 
apud me plurimum solet valere doloris et indignitatis causa. 
Quid istic facitis? proelium exspectatis quod firmissimum ha- 

bet? Vestras copias non novi; nostri valde depugnare et 
facile algere et esurire consuerunt. Vale." Geram, quod in 
Mediceo non legitur, acutissime Orellius ex praecedens coegero 
protraxit. Ceterum quid Caelius nulla praemii spe facturus 
esset, videbis, si ordo versuum in hunc raodum restitueris: 
//Equidem iam effeci, ut maxime plebs et, qui antea noster 
fuit, populus vester esset. Cur hoc inquis? Immo reliqua 
exspectate! vos invitos vincere coegero. | Atque hoc nullius 
praemii spe faciam, sed, quod apud me plurimum solet va- 
lere, doloris et indignitatis causa. Geram | alterum me Ca- 
tonem. Vos dormitis neque adhuc mihi videmini intelligere, 
qua nos pateamus et qua simus imbecilli. | Quid istic facitis? 
Proelium exspectatis, quod finnissimum habet? Vestras co- 
pias non novi; nostri valde depugnare et facile algere et 
esurire consuerunt." 

Sed in extremis valde vitiosum est. Nam depugnatio non 
earum rerum est quae gradum habent. Recte dicitur forti- 
ter, strenue depugnare, non item parum, satjs depugnare. 
Legendum est: //nostri valide depugnare et facile algere et 
esurire consuerunt". 

Supra p. 269 in Ep. 10. unum versum qui excidisse vide- 
batur suo loco restitui, et p. 278 in Ep. 9. quae manifesto 
corrupta erant transpositis duobus versibus sanare conatus 
sum. Hic rursus idem remedium sententiae graviter labo- 
ranti adhibendum videbatur. Operae pretium est videre quot 
litteras in ternis iis locis singuli versus in eo libro habuerint, 
quem descripsit is qui primus versuum ordinem corrupit. 
Quarum litterarum in singulis locis si impar numerus exibit, 
id non videtur meam rationem prorsus eversurum; dummodo 
versus qui transpositi esse dicantur pari inter se mensura 
fuisse constet. Etenim in serie librorum, quibus epistolae 
a Ciceronis aetate ad nostram usque propagatae sunt, potuit 
in alio libro, qui longiores versus haberet, in decima epistola 
esse turbatum, in alio qui breviores in nona, in alio rursus 
in septima decima. Quod quamquam potuisse fieri negari 
non potest, tamen factum esse non valde probabile est. Sin 
vero quos constitui versus parem mensuram habere constabit, 
id haud mediocriter pro rae facturum esse videtur. 



286 LECTIONES TULLIANAE. 

In decima autem epistola versus est iradeviginti littera- 
rum hic: 

CTPALUDATISXEANTNON 

In epistola nona hos versus constitui: 

KTCKIKRAEPROVINCIAE 
INEANDEMCONDICIONEH 

qui singuli undevicenas litteras comprehendunt. 

In epistola septima decima locorum quos transposui prior 
hic est: //Atque hoc nullius praemii spe faciam, sed quod 
apud me plurimum solet valere, doloris atque indignitatis 
causa. Geram". Comprehendit septem et nonaginta litteras. 
Sed atque, quod bis inest, scribi solebat ATQ, et PRAEMII 
non raro PRAEMI. Litteras M finales relinquo, quae pro 
necessitate loci aut scribuntur aut lineola supra vocalem po- 
sita indicantur. Itaque quatuor vel quinque litteris detractis 
restabunt nonaginta duo vel tres , quae quinque versus unde- 
vicenarum vel duodevicenarum litterarum explebunt. 

Alter illorum locorum hic est : '/ alterum me Catonem. Vos 
dormitis neque adhuc mihi videmini intelligere qua nos pa- 
teamus et qua simus imbecilli". Continet litteras tres et 
nonaginta; de quibus si duae detrahuntur litterae finales vo- 
cabuli neque NEQ, quae veteris libri lectio esse videtur, 
quamquam Mediceus nec habet, una et nonaginta exibunt, 
quae iterum quinque versus, undevicenarum vel duodevicena- 
rum litterarum efficiunt. 

Melius, opinor, haec omnia quadrare non poterant. Totum 
locum nunc adscribam, quemadmodum in antiquo illo libro 
quem cogito propositus esse potuit, ut in luce ponam, et 
quam facile quinque illi versus priores omitti potuerint, et 
unde factum sit, ut in Mediceo geram non reperiatur. Sin- 
gulorum autem versuum mensuram me non praestare intel- 
ligent qui reputabunt, primum in antiquissimis libris versus 
non solum exire in fines verborum et syllabarum , ut in ho- 
diernis libris fieri videmus, sed etiam in eas litteras quae in 
syllaba primae aut mediae suntj deinde, non quemque ver- 
sum iustum litterarum numerum habere posse, qui numerus 
plurium versuum litteris numeratis in singulos pro portione 

cadit: nam qui versus semel iterumque litteram M habent, 
iusto numero pauciores litteras continebuut, qui multas litte- 
ras I, iusto numero plures. 

1 VOSIN 

2 VITOSVINCERECOEGERO 

3 AIQHOCKULLIUSPRAEH 

4 IISPEFACIA MSEDQUOD 

5 APUDMEPLURIMUMSOLET 

6 VALEREDOLORISATQIND 

7 16 NIT ATISCA USAGER A 

8 A LTE R UMME C AT N EM 

9 VOSDORMITISNEQADHUC 

10 MIHIVIDEMINIINTELLI 

11 GEREQUANOSPATEAMUS 

12 ETQUASIMUSIMBECILLI 

13 QUID ISTI CFA CITIS . . . 

Hanc igitur veteris illius libri formam fuisse suspicor. Quem 
qui describebat, errore oculorum, 2° versu exarato, ad 8 un » 
versum transiit ad finemque versus 12' perrexit, antequam er- 
rorem comperisset. Tum omissos versus 3 — 7 adscripsit, ordi- 
nemque restituendum minuto signo indicavit. Huius librum alius 
postea describens , praetervidens illud signum, neque sententiam 
verborum a se scriptorum satis firmiter tenens , ut non recte 
ea procedere intelligeret, versus hoc ordine scripsit 1. 2. 8. 
9. 10. 11. 12. 3. 4. 5. 6. 7. 13. Ita gerarn neque cum su- 
perioribus neque cum sequentibus cohaerebat, et tamquam 
inutile additamentum aut statim aut postea abiectum est, 
hodieque in Mediceo non comparet '). 

Hoc igitur de Mediceo, post omnia quae supra ad Caelia- 



') Non me latet aliam omissionis causam excogitari posse non minus proba- 
bilem. Scilicet si in antiquo libro, in quo versus recto ordine sequebantur, 
geram principio versus 8' fuisse ponamus, inverso quinorum versuum ordine 
geram nullo intervallo coegero excepit; postea autem propter similitudinem lit- 
terarum excidit. Utramvis probabilitatem eligas stabit tota mea ratio, nam 
utrum vocabuli geram quinque aut quatuor litteras altero loco annumeres, an 
priori, ut ego feci, parum refert; nam litterae m rinales scriptae vel non 
scriptae versus ad aequabilem mensuram redigent. 

nas epistolas disputavi, statuendum esse videtur: ut nihil de 
diligentia hominis detrahamus qui scripsit, certe librum mul- 
tis modis corruptum eum descripsisse constat. 



M. TULLII ClCEROMS EPISTOLAE. 

Transeo ad ipsius Ciceronis epistolas ad easque, quae ab 
aliis ad Ciceronem scriptae rarae inter eius epistolas inter- 
iectae ad nostram aetatem pervenerunt. In quibus quae 
emendare conatus sum eo ordine proponam, quo ipsas relegi, 
temporis quo singulae scriptae sint ratione habita, non libro- 
rum iu quo quaeque servata sit. In qua lectione Schutziana 
editione usus sum; neque mihi opera quam in epistolis edi- 
tor posuit prorsus contemnenda visa est. Nam ingenio non 
carebat Schutzius et aliquanto crebrius quam ex marginibus 
recentiorum editionum suspiceris, in quibus rara eius mentio 
est, falsam lectionem odoratus esse videtur. 

Epistolarum in ed. Schutziana 1. Ad Att. I. 5. § 4. »De 
Acutiliano autem negotio quod mihi mandaras , ut primum 
a tuo digressu Romam veni, confeceram; sed accidit, ut et 
contentione nihil opus esset et ut ego, qui in te satis con- 
silii statuerim esse, mallem Peducaeum tibi consilium per 
litteras quam me dare. Etenim cum multos dies aures meas 
Acutilio dedissem, cuius sermonis genus tibi notum esse arbi- 
tror, non mihi grave duxissem scribere ad te de illius queri- 
moniis, cum eas audire, quod erat subodiosum, leve putassem." 
Cicero Attico excusat tarditatem litterarum, quod Acutilianum 
negotium facile et sine ulla contentione confecisset, quodque 
consilii dati invidiam Peducaeum subire maluisset quam ip- 
sum. Iusta haec excusatio est; illam Atticus, opinor, nou 
accepisset; nam quae res sine contentione conficitur solet ea 
brevi temporis spatio transigi. Nulla est igitur ea excusa- 
tio: res nullo negotio confeci, dudum transegi, eo me tibi 
excusatum esse volo, quod nunc demum scripserim. Cicero 
scripsisse videtur //ut et contentione wmnihil opus esset." 

Atque sequentia demonstraut negotium non sine magna conten- 
tione confectum fuisse. 

8. Ad Att. I. 3. § 2. //Signa quae nobis curasti ea sunt 
ad Caietam exposita. Nos ea non vidimus; neque enim ex- 
eundi Roraa potestas nobis fuit". Suspicor : // Nos ea non- 
dum vidimus" ut ep. 4 § 3. //Quae mihi antea signa misisti 
ea nondum vidi". 

§ 3. Ex pluribus epistolis ad Atticum scriptis (I. 8, 10, 
11) apparet Luccei animum hoc tempore in illum fuisse of- 
fensiorem studioseque egisse Ciceronem ut veterem gratiam 
inter amicos reconciliaret. Eodem pertinet // Quod ad me 
saepe scripsisti de nostro amico placando, feci et expertus 
sum omnia; sed mirandum in modum est animo abalienato; 
quibus de suspicionibus etsi audisse te arbitror, tamen ex 
me, cum veneris, cognosces". Sententia haec est: quid de 
te suspicetur ex me praesens cognosces. Ergo legendum est: 
// cuius de suspicionibus". Luccei tacita ira et suspicionee ite- 
rum commemorantur Ep. 11. § 1: //Tametsi iactat ille quidem 
illud tuum arbitrium — tamen habet quiddam profecto, quod 
magis in animo eius insederit". 

9. Ad Att. I. 4. § 1. //Nunc vero censeo — venias ad 
id tempus quod scribis; obieris Quinti fratris comitia; nos 
longo intervallo viseris; Acutilianam controversiam transe- 
geris. Hoc me etiam Peducaeus, ut ad te scriberem, admo- 
nuit; putamus enim utile esse te aliquando iam rem trans- 
igere". In re quae tardius fit quam oporteat aliquando et 
aliquando tandem saepe usurpantur, aliquando iam sine exem- 
plo est. Scribendum est: /raliquando eam rem". 

Eandem particulam aliquando aliam quoque vim habere, qua 
prope ad significationem particulae nonnumquam accedat, omni- 
bus notum est. Ita particula Cicero cum magna acerbitate 
usus est in suavissimo loco orationis Caecinianae § 14, cuius 
loci leporem cum inepti homines interpolationibus et scribae 
incuria pessumdederint, correctius adscribere non prorsus inu- 
tile fore videtur. //Quam personam iam ex quotidiana vita 
cognostis, recuperatores , mulierum assentatoris, cognitoris vi- 

19 

duarum, defensoris nimium litigiosi, contxiti ad Regiam, 
inepti ac stulti inter viros, inter mulieres periti iuris et cal- 
lidi, hanc personam imponite Aebutio. Quis enim Caesen- 
niae fuit Aebutius? [Ne forte quaeratis num] Propinquus? 
Nihil alienius. Amicus a patre aut a viro traditus? Nihil 
minus. Quis igitur? Ille quem supra deformavi: voluntarius 
amicus mulieris, non necessitudine aliqua sed ficto officio 
simulataque sedulitate coniunctus, [magis] opportuna opera 
nonnumquam, [quam] aliquando fideli". Libri: nls enim 
Caesenniae fuit Aebutius"; quasi locum absolveret orator ad 
alia transiturus. Verum quis non sentit ita non recte sub- 
iungi: //Quis igitur? Ille quem supra deformavi". etc. ? Cum 
semel is scriptum esset oratio hiabat. Hinc interpolatum est 
//ne forte quaeratis num", quae interrogandi ratio ab hoc 
loco quam maxime aliena est. In sequentibus quam ultimae 
partis vocabuli praecedentis repetita scriptura estj magis in- 
terpolatori attribuendum , qui sententiae consulere sibi vide- 
retur. 

Sed in epistola ad Atticum quam tracto § 3 //signa omnia 
in Tusculanum deportabo. Caietam, si quando abundare coe- 
pero ornabo" Caietanum restituendum videtur. Non ea enim 
erat opulentia Ciceronis, ut Caietam oppidum florentissimum 
ornandum susciperet. Et si facultatem habuisset, defuturam 
fuisse voluntatem opinor. Quamquam Caietauum Ciceronis 
non dissimulabo me commemorari non meminisse. 

15. Ad. Fam. V. 6. § 1. Decius Sestii libertus cum Ci- 
cerone egerat, ut is operam daret, ne Sestio hoc tempore 
succederetur. // Quamquam illum hominem frugi et tibi ami- 
cum existimabam, tamen quod memoria tenebam cuiusmodi 
ad me litteras antea misisses, non satis credidi homini pru- 
denti tam valde esse mutatam voluntatem tuam." In pru- 
denti participium latere viderunt aliij perhibenti satis prope 
ad librorum scripturam accedit. Sequitur paucis interiectis: 
//omnino res tota in mensem Ianuarium reiecta erat, sed 
facile obtinebatur" i. e. tum cum haec scribebam res reiecta 
erat, sed cum agetur, facile obtinebitur. Quod restituendum est. 



